
R A P O R T

asupra proiectului de Lege privind aprobarea Ordonanţei de urgenţă a Guvernului nr. 130/2005 pentru modificarea şi completarea Legii nr. 203/1999 privind permisele de muncă

1. În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 130/2005 pentru modificarea şi completarea Legii nr. 203/1999 privind permisele de muncă, trimis cu adresa nr.PL-x 487 din 24 octombrie 2005.

La întocmirea prezentului raport, Comisia a avut în vedere avizele Consiliului Legislativ (nr.254/14.09.2005), Consiliului Economic şi Social (nr.917/7.09.2005) şi cele primite de la următoarele comisii:

· Comisia pentru egalitatea de şanse între femei şi bărbaţi (nr.45/312/26.10.2005);

· Comisia pentru drepturile omului, culte şi problemele minorităţilor naţionale (nr.25/956/25.10.2005).

Proiectul de lege are ca obiect de reglementare modificarea şi completarea Legii nr.203/1999 privind permisele de muncă, republicată, cu modificările ulterioare, în sensul corelării legislaţiei permiselor de muncă cu prevederile cadrului normativ privind regimul străinilor în România şi cu acordurile bilaterale în domeniul schimburilor de forţă de muncă. 

Comisia propune Plenului adoptarea proiectului de lege întrucât este necesară acoperirea viciilor de formă rezultate din necoroborarea situaţiei de fapt cu legislaţia referitoare la regimul străinilor în România, dar şi cu normele de obţinere a avizului şi permisului de muncă.

2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: d-na Daniela Andreescu – Secretar de Stat, Ministerul Muncii Solidarităţii Sociale şi Familiei;

b) invitat: d-na Emilia Chioreanu – Şef serviciu, Oficiul pentru Migrarea Forţei de Muncă.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 17 octombrie 2005.

6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterii în şedinţa din 01 noiembrie 2005, comisia propune adoptarea proiectului de lege în forma prezentată, cu unanimitate de voturi.

În curszul dezbaterilor, un amendament a fost respins şi este redat în Anexa la prezentul raport.
PREŞEDINTE,





SECRETAR,


Stelian DUŢU





Karoly KEREKES
Întocmit, 

Expert Sorina Steliana SZABO

A N E X Ă
În cursul dezbaterilor, Comisia a respins următorul amendament:

	Nr. crt.
	Text iniţial
	Amendamentul propus 

 şi autorul acestuia
	Motivare
	Camera 

Decizională

	0
	1
	2
	3
	4

	1
	6. Articolul 4 va avea următorul cuprins: 
"..............................................

(2) Tipurile de permise de muncă ce pot fi acordate străinilor sunt următoarele: 

a) Permis de muncă de tip A (lucrători permanenţi) - dă dreptul titularului să fie încadrat în muncă pe baza contractului individual de muncă pe o perioadă de cel mult 12 luni, cu posibilitatea prelungirii pe noi intervale de până la 12 luni, la o singură persoană fizică sau juridică din România ori la o reprezentanţă, sucursală sau filială din România a unei persoane juridice cu sediul în străinătate; 

..............................................."

	D-l deputat Ion Giurescu propune reformularea textului literei a) a alin.(2) al art.4 după cum urmează:

“a) Permis de muncă de tip A (lucrători permanenţi) – dă dreptul titularului să fie încadrat în muncă pe baza contractului individual de muncă pe o perioadă de cel mult 12 luni, cu posibilitatea prelungirii pentru un singur interval de 12 luni, la o singură persoană fizică sau juridică din România, ori la o reprezentanţă, sucursală sau filială din România a unei persoane juridice cu sediul în străinătate.”
	Argumente pentru susţinere:
Pentru respectarea Codului muncii.

Argumente pentru respingere:
Limitarea posibilităţii de prelungire a contractului nu se justifică deoarece sunt impuse deja o serie de condiţii care trebuie îndeplinite în prealabil, cum ar fi aceea a lipsei forţei de muncă autohtone.

